বিএনপি এমপিদের মামলা নেয়নি পুলিশ  বিরোধীদলীয় চিফ হুইপ জয়নুল  আবদিন ফারুকের ওপর হামলার অভিযোগে দুই পুলিশ কর্মকর্তার বিরুদ্ধে বিএনপি দলীয় এমপিদের মামলা নেয়নি পুলিশ। বিএনপি দলীয় এমপি ও মৎস্য ও পশুসম্পদ মন্ত্রণালয় বিষয়ক সংসদীয় স্থায়ী কমিটির সভাপতি এবিএম আশরাফ উদ্দিন নিজান বাদী হয়ে মামলার এজাহার নিয়ে শেরেবাংলা নগর থানায় যান। তার সঙ্গে যান বিএনপির জাতীয় লিগ্যাল এইড কমিটির সদস্য সচিব সানাউল্লাহ মিয়া ও বিএনপির যুগ্ম মহাসচিব ব্যারিস্টার মাহবুব উদ্দিন খোকনসহ বিএনপি দলীয় এমপিরা উপস্থিত ছিলেন। এ এজাহারে ঢাকা মহানগর পুলিশের অতিরিক্ত উপ-কমিশনার হারুণ অর রশীদ ও সহকারী কমিশনার  বিপ্লব সরকারের বিরুদ্ধে অভিযোগ আনেন তারা। বলেন, হত্যার উদ্দেশ্যে তাকে হামলা চালিয়ে গুরুতর আহত করা হয়েছে। এক পর্যায়ে মৃত ভেবে গাড়ি থেকে ফেলে দেয় পুলিশ। তবে পুলিশ এ এজাহারটি মামলা হিসেবে না নিয়ে বিএনপি নেতাদের ফিরিয়ে দেন। এজাহারের একটি অনুলিপি রেখেছেন তারা। থানার উপ-পরিদর্শক তানভীর হাসান সাংবাদিকদের বলেন, এ ঘটনায় একটি মামলা রয়েছে। তাছাড়া তদন্তও চলছে। তাই ঊর্ধ্বতন কর্তৃপক্ষের অনুমতি ছাড়া নতুন আরেকটি মামলা নেয়া যাচ্ছে না। থানায় মামলা না নেয়ায় এখন আদালতে মামলার ব্যাপারে প্রস্তুতি নিচ্ছেন বলে তারা জানান। এর আগে সংসদ  ভবন এলাকায় বিক্ষোভ মিছিল ও প্রতিবাদ সভা করেন বিএনপি দলীয় এমপিরা।